Stéphane Garnier

MACSKABÖLCSESSÉG

Gondolkodj és élj úgy,
mint a macskád!

részlet

A fordítás alapjául szolgáló mű:

Agir et penser comme un chat

Copyright © Stéphane Garnier 2017

Macskabölcsesség © Partvonal Könyvkiadó, 2018, 2019, 2021, 2025

Magyar fordítás © Schnedarek Réka, 2018

Minden jog fenntartva! Jelen kiadvány sem részben, sem egészben nem másolható, nem sokszorosítható, sem elektronikus, sem mechanikai eljárással. Bárminemű felhasználása csak a kiadó írásos engedélyével történhet.

Partvonal Könyvkiadó, Budapest, 2018, 2019, 2021, 2025

www.partvonal.hu

Felelős kiadó a Partvonal Könyvkiadó ügyvezetője

Felelős szerkesztő: Korentsy Márta

Szerkesztő: Svébis Bence

Korrektor: Friedrich Zoltán

Tördelés: Zsankó Adolfina Sarolta

ISBN 978 963 6091 68 2

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Ziggynek,
a macskámnak

Előszó

Vannak napok, amikor semmi kedvünk munkába menni, híreket olvasni, szívünkre venni a világ gondját, és aggódni a jövőnk miatt. Sőt ahhoz sincs kedvünk, hogy véleményt mondjunk a nyugtalanító politikai reformokról, szakmai előmenetelünk vagy nyugdíjunk miatt aggódjunk.

Néha egyszerűen nincs kedvünk ahhoz, hogy állandóan a személyes problémákon rágódjunk, amikhez még szeretteink gondjai-bajai is hozzáadódnak. Néha azon is feleslegesnek tűnik aggódni, hogy szegény bolygónkat megrövidítettük egy teli kád vízzel, vagy hogy nem étkezünk elég egészségesen.

Néha csak ahhoz van kedvünk, hogy kiszálljunk mindebből, hogy ezt az egészet elengedjük, és egy másodpercre fellélegezhessünk.

Épp most fordultam hátra, és láttam, ahogy a macskám, Ziggy nesztelenül besurrant az irodámba. Kacsintva rám nézett, felugrott a íróasztalomra, és kényelmesen elterült a számítógépem billentyűzetén. Régebben, amikor még füzetekbe jegyzeteltem, volt egy kis közös rituálénk: amíg írtam, ő harapdálta a tollam kupakját. Ez volt a mi kis közös játékunk, ami mindig megnevettetett. Ilyenkor egyfelől úgy tűnt, mintha nagyon örülne annak, hogy írok, másfelől pedig mindent megtett azért, hogy megakadályozzon ebben.

Eddig a finom kis tappancspofozgatásait vagy a térdem és a billentyűzet közt megtett sétáit csak játéknak értelmeztem, vagy annak könyveltem el, hogy simire vágyik.

De mi van akkor, ha ezzel valami mást is jelezni akart nekem már évek óta? Például hogy: „Hé, nem akarsz lazítani egy
percre?” Lazítani… Amikor a puha kis orrocskáját a nyakamhoz érinti, nincs is kedvem azon stresszelni, vajon be tudom-e fizetni a számláimat, vagy hogy a következő tőzsdekrach miatt aggódjak…

Ő vajon foglalkozik ilyesmivel?

Talán ez az a titok, amire már évek óta próbál rávezetni engem; hogy képes legyek lazítani, mindent elengedni egy kis időre, és a lényegre, a jóllétemre koncentrálni, úgy tenni, mint ő. Úgy élni és gondolkodni, mint ő.

Teljesen evidens, hogy a macskák sokkal ügyesebbek az élet dolgaiban, mint mi. Miért ne vehetnénk példát róluk? Nyomban el is kezdtem tanulmányozni, hogyan is működnek ők, a macskák, figyelem a vágyaikat és az életstílusukat.

Mindez itt volt a szemem előtt, anélkül, hogy hosszú éveken át észrevettem volna.

Akár a szakmai, akár a magánéletünkről legyen szó, bőven van mit tanulnunk tőlük!

Ebben a könyvben szeretném átadni nektek, hogyan lépjünk picit hátrébb a hétköznapokból, hogyan érezzük újra jól magunkat, és hogyan csaljunk mosolyt a saját arcunkra.

Milyen bölcs igazságokat ismer a macska? Mi az, ami a macskák viselkedéséből inspirálhat minket?

Mától fogva fogjuk fel az életet kicsit másképp! Gondolkodjunk és cselekedjünk macskaként!

Barátaink, a macskák…

„És kezdetben megteremté az Úr az Embert, azonban látván gyengeségét, odaadá néki társául a macskát.”

Warren Eckstein

„Még a legtoprongyosabb »csatornatöltelék« macska is nemesi tartással bír. A macskák nem igényelnek semmit. Ők egyszerűen csak… macskák, és ezzel mindent elmondtam.”

Frédéric Vitoux

A macskák ősidők óta elbűvölnek minket. Ahogy figyeljük őket, ahogy próbálunk rájönni, mi motiválja, mozgatja őket, észrevesszük, hogy jó tulajdonságaikban, viselkedésükben, szokásaikban, mániáikban van valami mágikus erő: a derűs életre és a boldogságra való képesség.

Azoknak a módszereknek, amelyeket a macskák a legnagyobb természetességgel működtetnek, mi is hasznát vehetnénk hétköznapjainkban.

Életfilozófiájuk pár szóban összefoglalható: evés, alvás, önfeledt játék, törekvés a kényelemre, és a lényeg, hogy csak azt csinálják, amihez kedvük van, és ezzel már önmagában is túltesznek rajtunk. Azonban nem csak erről lesz szó a későbbiekben.

Életstílusuk teljesen stresszmentes, hiszen a macskáknak kizárólag egy dolog számít: hogy jól érezzék magukat!

Segítségükkel – azzal, hogy működési módjukat megpróbáljuk picit leutánozni – egy újabb perspektíva nyílhat meg számunkra, másképp tekinthetünk az életünkre, mélyebben és más nézőpontból fogunk saját magunk működési mechanizmusaira tekinteni.

Itt az idő, hogy egy macska szemén, gondolatain, filozófiáján keresztül pillantsunk rá a világra, és úgy élvezzük az életet, mint ő.

A szabad macska

„A lelkünk mélyén mindannyiunkat ugyanazok a szükségletek mozgatnak, de a macskák bátrabbak, és nem aggodalmaskodnak semmin.”

Jim Davis

Szabadság, drága szabadság! Ki ne álmodna arról, hogy az életének minden egyes pillanatát a szabadság hassa át?!

A legtöbb ember arra vágyik, hogy szabadon járjon-keljen, és azt csinálja, ami örömet szerez, szabadon fejezhesse ki, mihez van kedve, vagy hogy épp mihez nincs, hogy szabadon gondolkodhasson, és szabadon cselekedjen. Egyszóval szabadságra vágyunk!

Paradox módon mindenki hajlamos arra, hogy csak újabb és újabb béklyókat vegyen magára, esetleg olyan banki kölcsönökhöz láncolja magát, amelyek miatt csak egyre többet kell robotolnia. Vagy olyan lényegtelen tárgyakhoz kötődik, amelyek kizárólag számára értékesek, olyan szokásokhoz ragaszkodik, amelyek már szinte függőséggé váltak, és még csak észre sem veszi. Vagy ne is beszéljünk az olyan mérgező személyekhez való ragaszkodásunkról, akiket megpróbálunk továbbra is elviselni. Talán itt lenne az ideje egy alapos söprésnek az életünk háza táján!

Miért ne próbálhatnánk meg csak azokat a dolgokat megtartani, amiket szeretünk, csak olyan emberekkel körülvenni magunkat, akikkel jó a kapcsolatunk, és csak olyan tevékenységeket, olyan munkát végezni, amit szeretünk csinálni?

Csak a saját fejünk után mennénk, csak a saját vágyainkat követnénk. Talán azt gondoljátok most, hogy ez csupán „egy rózsaszín képzelgés, egy szép álom”. De nem az a macskáknak, akik eltökélten a szabadság hívószavát követik, szabadon léteznek, szabadon birtokolnak, szabadon élik azt az életet, amire vágynak, és teszik ezt életük minden percében.

Ez a szabadságvágy nemcsak egy beidegződés, hanem a macskák létének leglényegibb része. Ami ezen kívül esik, nem sokat nyom a latban náluk, mi meg ezzel szemben háttérbe szorítva ezt az ideális állapotot, még a szabadságunkat is csak tervezetten, csak úgy és csak akkor vesszük ki, amikor ez lehetséges, és belefér az időbeosztásunkba.

Úgy akartok élni, mint egy macska? Éljetek olyan szabadon, mint a levegő, és csak olyan dolgokat csináljatok, amiket magatok választottatok!

A macska karizmája

„A macskákra jellemző tisztaság, érzelmesség, türelem, méltóság és bátorság alapján hányunkból válhatna jó macska?”

Fernand Mery

A macskának nem kell nyávognia vagy ugrándoznia ahhoz, hogy kitűnjön. Amint megjelenik egy helyiségben, érzékelhető a jelenléte. Nincs szüksége arra, hogy feltűnősködjön, mert a kisugárzása miatt azonnal észrevesszük.

Személyisége és diszkrét bája azonnal felé irányítja figyelmünket, amint belép a nappaliba. Micsoda elegancia! Ki ne álmodna arról, hogy ilyen vonzerővel bírjon?

Mit tesz azért a macska, hogy ennyi pozitív kisugárzást bocsásson ki magából? Mivel vált ki az emberekből ekkora csodálatot?

Semmivel. Egyszerűen csak LÉTEZIK.

Íme a macska egyik nagy leckéje számunkra: azért, hogy kicsit jobban átéljük állati oldalunkat, és még ragyogóbb legyen a kisugárzásunk, egyszerűen csak lennünk, léteznünk kell!

Nem elkendőzni saját magunkat, nem fondorlatosan hazudni magunknak, nem szerepek mögé bújni, nem összevissza hadonászva ugrálni, hogy közönségünket hipnotizálni próbáljuk. Éppen itt a lényeg, hogy semmit nem kell tenni.

Csak sugározzuk ki magunkból a személyiségünket, mint egy adóállomás, mint egy fényforrás. Ne szaporítsuk a szót egy beszélgetésben, ne monologizáljunk azért, hogy magunkat fényezzük, mert csak untatni fogjuk a hallgatóközönséget. Tudat alatt érezni fogják, hogy a hosszú monológok álcája mögött tulajdonképpen csak saját magunkat győzködjük igazunkról.

Nem ilyen egy karizmatikus egyéniség. Ez csak arról szól, hogy mindent uralni akarunk, mindent elborítani, ami végül megfekszi a közönségünk gyomrát.

Észrevettétek már, hogy a legkarizmatikusabb színészek, akik szinte uralják a képernyőt, nem feltűnősködnek a játékukkal? Kevés eszközzel mesélnek, és öltözékük sem túl kirívó.

Az igazán karizmatikus emberek sosem a legextravagánsabbak: erős a jelenlétük, de inkább visszafogottabbak.

A karizma annak függvényében erősödik, hogy mennyire vagyunk őszinték önmagunkkal és másokkal, ha olyannak fogadjuk el önmagunkat, amilyenek vagyunk, olyan mesterkélt trükkök nélkül, amelyek nincsenek összhangban legbensőbb személyiségünkkel.

Ezt a vonzó személyiséget bármelyikünk kifejlesztheti magában, nem kell mást tennünk, mint minden körülmény között önmagunknak maradni.

Ahhoz, hogy erőteljes és sugárzó legyen a jelenlétünk, és karizmatikus az egyéniségünk, legyünk őszinték, diszkrétek, egyszerűek és igazak!

A macska egy napja

Ha követjük a macska minden lépését és igazodunk a napirendjéhez, az csak jó hatással lehet az életünkre!

7.30: Csörög az ébresztőóra

Ilyenkor gondolataink még ködösek, agyunk működése még döcögős, az ébredés sokak számára nem egyszerű. Egy kis változtatás kell ide! Figyeljétek csak meg a macskátokat, ő hogyan ébred!

Először is nem úgy ugrik ki a fekhelyéről, mint órából a kakukk, mert ez sem a testnek, sem a hangulatnak nem tesz jót. Egy ideig még fekve marad, nyújtózkodik, lassan kinyitja a szemét, megadja magának az időt, ami az ébredéséhez kell.

Nyújtózkodjatok, ásítsatok nagyokat, semmire nem jó a rohanás. A macska például még fekve nyújtózkodik egy nagyot, majd felkel, domborít egyet a hátán, akkorát ásít, hogy majd kiakad az állkapcsa, majd kacsintva leül.

Én ki is próbáltam, és leutánoztam ezt a mozdulatsort. Valójában ez sokkal kellemesebb, mint hirtelen kiugrani az ágyból, akár a puskagolyó, majd csoszogva kibotorkálni a kávéfőzőhöz.

Az ébredésnek ez a nyújtózkodási és ásítozási fázisa az állatvilágban kvázi automatizmus, mi, emberek viszont hajlamosak vagyunk ezt kihagyni. Pedig nagyon fontos lenne annak érdekében, hogy jól ébredjünk, és jól induljon a napunk.

Tartalom

Előszó

Barátaink, a macskák…

A szabad macska

A macska karizmája

A macska nyugodt (általában)

A macska képes érvényesülni

A macska egy öreg bölcs

A macska leginkább magára gondol

A macska olyannak fogadja el és szereti magát, amilyen

A macska nagyon tudja illegetni magát, és büszke is

A macska a figyelem középpontjában

A macska hermetikusan elzárkózik az ítélkezés elől

A macska természeténél fogva kíváncsi

A macska független

A macska bízik önmagában

A macska tudja képviselni magát és az érdekeit

A macskának van ideje élni

A macska gyorsan alkalmazkodik mindenhez

A macska szereti a nyugalmat

A macska választja ki környezetét

A macska tud pihenni, sőt szeret aludni is

A macska tud nemet mondani (és nem is spórol vele)

A macska elkerüli a konfliktusokat (már amennyire lehet)

A macska imádja az otthonát, és megjelöli a területét

A macska megajándékoz a bizalmával

A macska született főnök

A macska állhatatos

A macska mindig elővigyázatos

A macskának óriási szeretetigénye van

A macska, természeténél fogva, higgadt

Egy macska tudja, mit akar, és sosem kertel

A macska (állandóan) mer kérni

A macska mindig őszinte

A macska csöndes és figyelmes

A macska egy őszinte barát

A macska a lényegre összpontosít

A macska mindig természetesen viselkedik

A macska alázatos és szerény

A macska mindenen tud nevetni

A macska szép… és ezt tudja is magáról!

A macska minden helyzetben otthonosan mozog

A macska viselkedése empátiáról tanúskodik

Akkor most macska vagy pasa?

Mindig a macskáé az utolsó szó

Teszt

A macskaszázalékteszt kiértékelése

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

EB Garamond – SIL Open Font License

Figtree – SIL Open Font License

Mate SC – SIL Open Font License

Noto Sans Symbols 2 – SIL Open Font License

Noto Serif – Apache License 2.0

Source Serif 4 – SIL Open Font License